KULTUURAKTIWITEITE – Hoërskool Oos-Moot
Die lewe is 'n lied en daarom moet ons sing!
Maak nie saak of jou lewenslied 'n ballade, 'n "rock" treffer, 'n kletsrym of net 'n simfonie van alles saam is nie, by die Oos-Moot Koor word enige genre lewenslied met ope arms (en ope ore) verwelkom.
Kom harmoniseer saam met ons by sangbyeenkomste, volg ons op die ritmiese klanke na koorkampe en kooroefeninge. Kom komponeer saam aan die meesterstuk wat die Oos-Moot koor is en sing jou hart uit!
ATKV JEUGTAK (Taaltoktokkies)
Waar daar geen tekort aan teatrale, tiekiedraaiende talente, taalgevoel en taalskatte is nie.
Waar jy geen teleurstellings of teenstanders sal teëkom nie.
Hier by die ATKV terg en tart ons taalindoenas jou op vele terreine.
Die Taaltoktokkies toor behoorlik met tamaai projekte wat soos terapie vir jou siel is en wat jy terdeë sal geniet.
Hou op talm! Hou op tone tel! Vermy enige tameletjies en sluit vandag nog aan by die ATKV!
Portefeuljes: Voorsitter, Ondervoorsitter, Sekretaresse, Ledesake, Personeelbestuur, Bemarking, Oosie-FM en Sosiale media.
Die ATKV tienertoneel is 'n unieke ervaring vir Oosie-leerders. Dit laat die leerders toe om hul talente op die planke uit te leef, bied aan hulle positiewe blootstelling aan die teater en opboudende kritiek vanaf gesoute akteurs en aktrises, dit laat hulle toe om hulself te meet teen ander skole tydens gesonde kompetisie, dit skep 'n onbreekbare spangees tussen die leerders en dit bevorder hul selfvertroue.
Mej Marjoneke de Kock
Ons leuse is "Heal the world, make it a better place."
Herwinning is nie waar ons stop nie. Ons is die stem vir die wat nie stemme het nie, ons verstaan die wat nie altyd verstaan word nie, ons praat baie tale… ons verstaan plante, troeteldiere, wilde diere, seediere en die met vere.
Ons staan vir 'n skoner en gesonder aarde en ons maak 'n verskil in almal se lewe wat hulself nie in woorde kan uitdruk nie.
Ons vingers is groen en ons harte is groot.
Me Marjoneke de Kock
Klassifiseer jy jouself as 'n lopende ensiklopedie? Is jy jou familie se "30 Seconds" kampioen? Is jou brein met meer feite gelaai as 'n "Chappie" papiertjie? Dan is die Feitevrate die regte plek vir jou!
Kom word deel van die Feitevratespan, hier neem ons deel aan talle vasvra-kompetisies waar jy jou kennis kan uithaal en wys. Ons bemagtig jou deur jou te leer van spanwerk sowel as hoe om individueel te presteer.
So as jy honger is vir kennis, en 'n vraat is vir feite, kom neem deel saam met ons!
Die fotografieklub kom reg deur die jaar bymekaar en leer meer oor verskillende tegnieke om kwaliteit foto's te neem. Leerders kry teoretiese lesse en doen ook prakties om die tegnieke in te oefen. Ons poog om jaarliks 'n portefeulje vir elke leerder saam te stel waaruit hulle foto's kan kies om aan ons kompetisies deel te neem. Die klub is deel van die PSSA (Photographic Society of South Africa). Van die leerders se foto's word gebruik vir plasing in die jaarblad of ander mediabronne van die skool.
Fotografieklub jaarbeplanning 2022
'n Graad 10- en 11-leerder van ons skool word op die Junior Stadsraad verteenwoordig. Daar is 31 skole betrokke. Hulle bied talle projekte aan om fondse in te samel ter ondersteuning van die organisasies of instellings aan wie hulle finansiële hulp verleen.
Me T Nabal
"Geluk kan altyd gevind word, selfs in die donkerste tye, as jy net onthou om die lig aan te skakel." – Anoniem
Die kosprojek streef daarna om die lig in behoeftige gesinne se donker tye te wees. Kospakkies word maandeliks vir behoeftige gesinne (in die skool) uitgedeel. Pakkies bestaan uit nie-bederfbare voedsel, toiletware en skoonmaakmiddels.
Die projek kan poog om die lig te wees, maar sonder 'n skakelaar kan die lig nie skyn nie. Ons leerders, ouers en gemeenskap is die skakelaar wat die halogeen laat gloei. Sonder hiérdie skakelaar is ons projek 'n afgesluite, hol glasliggam. Jaarliks word insamelings gehou waar mens die onbaatsugtigheid en omgee van die Oosies, deur die honderde produkte wat geskenk word, kan aanvoel.
Vir die afgelope 10 jaar is hierdie vennootskap 'n ligbron vir behoeftiges. 'n Skakelaar en 'n gloeilamp, wat die gloeidraad in Oosie harte gloeiwit laat brand en saam 'n ligbron in donker tye is.
Me Mara Combrink
Besoek Kunsklub webbladsy
Verskeie van ons leerders neem aan Eisteddfods en kunstefeeste deel.
Me W Kalp
Ons is nie bang vir COVID nie, dit laat ons nie vals speel nie. Ons hou ons afstand en blaas ons beule hard! Die Oosie-orkes spog met die titel van nasionale wenners en ons sien uit daarna om die Oosies digitaal te verras die jaar.
Ligte Musiekorkes webbladsy
Me E Claassen
Mnr en Mej Oos-Moot webbladsy
Hoërskool Oos-Moot se eerste skoolkoerant het onder leiding van Mev. Annelise van der Merwe en 'n paar entoesiastiese leerlinge in 1995 verskyn. Die skoolkoerant het as die "Oosternasie" bekend gestaan en was op gewone A4 papier in wit en swart gedruk.
Met die jare het die skoolkoerant gegroei en is later herdoop na die "Mootgenoot". In 2003 is die koerant vir die eerste maal op regte koerantpapier in A3 grootte en in kleur gedruk. Tans is die skoolkoerant weer in 'n kleiner formaat en verskyn twee tot drie maal per jaar.
Digbundel gepubliseer 2021
Mnr J Nolte
Me L Bezuidenhout
Die Revue vind tweejaarliks plaas. Dit is 'n skouspel van musiek waraan 'n uitgesoekte groep seuns en meisies deelneem. Die Revue het in 2018 en 2019 die Kaleidoscope Revue kompetisie gewen.